text: শ্রীনগর (মুন্সীগঞ্জ) প্রতিনিধি ১৯ ফেব্রুয়ারি ২০১৯, ০০:০০ | অনলাইন সংস্করণ
  মুন্সীগঞ্জের শ্রীনগরে একটি বহুতল ভবনের চারতলা ফ্ল্যাট থেকে ফরিদা ইয়াসমিন ববি (২১) নামে এক অবসরপ্রাপ্ত সেনা কর্মকর্তার স্ত্রীর ঝুলন্ত মরদেহ উদ্ধার করেছে পুলিশ।
  সোমবার রাত ৯টার দিকে শ্রীনগর উপজেলা পরিষদ সংলগ্ন আজাহার মোল্লার ছয়তলা ভবনের চারতলা ফ্ল্যাটের একটি কক্ষে ঝুলন্ত অবস্থায় ওই মরদেহ উদ্ধার করে শ্রীনগর থানা পুলিশ।
  গৃহবধু ববি ওই ফ্ল্যাটের ভাড়াটিয়া সেনাবাহিনীর অবসরপ্রাপ্ত মেজর এসএম মিরাজউদ্দিনের স্ত্রী।
  শ্রীনগর থানার ওসি মো. ইউনুচ আলী মরদেহ উদ্ধারের বিষয়টি যুগান্তরকে নিশ্চিত করেছেন।
  তিনি জানান, চারতলা ফ্ল্যাটের একটি কক্ষে বৈদ্যুতিক পাখার সঙ্গে ঝুলন্ত অবস্থায় গৃহবধুর মরদহে উদ্ধার করা হয়। প্রাথমিকভাবে এটি আত্মহত্যা বলে ধারণা করছে পুলিশ। মরদেহ উদ্ধারের সময় অবসরপ্রাপ্ত সেনা কর্মকর্তা মিরাজউদ্দিন ও তাদের ৩ বছরে শিশু পুত্রকে ফ্ল্যাটে পাওয়া যায়নি।
  ইউনুচ আলী জানান, মরদেহ ময়নাতদন্তের জন্য মুন্সীগঞ্জ জেনারেল হাসপাতালের মর্গে পাঠানোর প্রস্তুতি চলছে। প্রাথমিকভাবে আত্মহত্যা বলে ধারণা করা হলেও ময়নাতদন্তের রিপোর্ট পাওয়ার পর মৃত্যুর প্রকৃত কারণ জানা যাবে।